**Eric Gilmour – Hogyan Lássunk és Halljunk? (Jákób)**

Jákób egy bizonyos helyre ér, ahol vesz egy kőszikla darabot, leteszi és ráfekszik arra. Kifejezetten arra a kőre – kősziklára teszi le a fejét. Ez nagyon jelentőségteljes hitem szerint, mivel Jézus az üdvösségünk kősziklája. Dávid is úgy nevezi Istent: Ő a kősziklája üdvösségünknek! A kőszikla tehát Istent jelképezi, amire Jákób leteszi a fejét. A fej a logika, az elme jelképe és én teljes szívemből hiszem, hogy amit Isten próbál bemutatni nekünk ezen a történeten keresztül az, hogy ahhoz, hogy az ember szemei megnyíljanak, és úgy lásson, mint Jákób, először is le kell tennünk a logikázást Isten kősziklájára… Nem támaszkodhatunk a saját értelmünkre. Teljes szívünkkel az Úrban kell bíznunk! Ahhoz pedig, hogy az Úrban bízzunk, a logikázást le kell tennünk. Egy régi író mondta: „A hit fénye megköveteli, hogy az ember túlszárnyaljon SAJÁT érvelésein.” Egy másik régi író azt mondta: „A hit az elménk alávetése.” Hiszem, hogy épp ez az, amit először is megláthatunk itt Jákóbnál. Ahogy megnyíltak a szemei, az emberi logikát le kellett tennie. Úgy gondolom az egyik fő oka annak, amiért az embereknek nincsenek megtapasztalásaik, átéléseik Istennel, nem nyílik meg a szemük arra, hogy betekintést kapjanak az angyalok világába, meglátva tevékenykedésüket, nem látják Isten Királyságát, a Menny szférájának munkáját, sokszor amiatt van, mert a logikázásuk – az elméjük nincs letéve, alávetve a Szellemnek. Úgy hiszem, a másik olyan dolog, amit a logika letevése mellett még láthatunk, az, ahogy Jákób lefekszik – ledől. Ez a pihenést, megnyugvást jelképezi. Nem csupán leteszi fejét a kősziklára, hanem ő maga teljességében is lefekszik, ledől. Majd elalszik. Ebben pedig több fontos dolgot is megláthatunk. Először is, hogy tegyük le Krisztusra a logikánkat. A letevés pihenést, megnyugvást jelent. Majd becsukja a szemét. Sokan nem képesek meglátni, amit Isten cselekszik, vagy azt a szellemi szférát ami itt van velünk és körülöttünk. A.W.Tozer azt mondta: „A világok közti ajtó nyitva áll! Sokan viszont azért nem látják, mert szemeiket csupán az ezélet dolgaira szögezik.” Erre az emberre, arra az emberre nézünk… arra tekintünk, hogy mi az, amink nincs... Természetes, földi dolgokra nézünk, és ezért is van sokszor, hogy ezek a dolgok csukva tartják a szemünket, és nem engedik meglátni azt a jelentőségteljes szférát, ahol Isten is van, ahol az angyalok fel és le járnak. De a legnagyobb dolog annak kapcsán, amit Jákób lát logikájának letevése, a megpihenés – megnyugvás és evilág felé a szemeinek becsukása által, nem csupán az, hogy az angyalok le és fel járnak azon a létrán, de az angyalok fölött meglátja magát az Urat! Fontos azt tudni, hogy az Úr maga, a személye - mindig felülmúlja cselekedeteit. Nagyon sok csodálatos dolgot tesz Isten a szellemi szférában, de az összes alá kerül Isten Feltámadt Fiának dicsősége alá, a tökéletes látása alá Isten Bárányának. Ruth Heflintől olvastam ma korábban, aki azt mondta: „Bármilyen csodásak is lehetnek a megtapasztalásaid, mind elbújhatnak amellett, hogy nézheted – csodálhatod Jézus arcát!” Az Ő arcában való elmerengés az élet lényege! A dolgok summája. Jákób látja és tudatában van Isten jelenlétének. Ezután beszélt Isten. Úgy gondolom azt is fontos tudnunk, hogy amikor tudatában vagyunk Isten jelenlétének, Ő megnyitja a fülünket arra, hogy képesek legyünk meghallani a hangját. Sokaknak elképzelésük sincs arról milyen Isten hangja, mivel fogalmuk sincs arról, milyen a jelenléte. De amikor érzékeljük – felismerjük jelenlétét, a hangját is elkezdjük érzékelni – meghallani. A Zsidókhoz írt levél azt mondja: „aki Istenhez jön, annak hinnie KELL, hogy Ő létezik.” Nem csak azt, hogy Ő volt és lesz, hanem hogy itt és most jelen van! Az, hogy tudatában vagyunk jelenlétének, az a kezdete annak, hogy szorgalmasan keressük Őt! Jákób hall az Úrtól és az Úr bátorítást ad neki és iránymutatást, vezetést. Ezután felébred és azt mondja: „Itt volt az Úr és még csak nem is tudtam…” Sokan nincsenek tudatában annak, hogy a két világ közötti ajtó nyitva áll! Sokan nincsenek tudatában annak, hogy Isten épp most itt van közöttünk! Hiszem, hogy minden visszavezethető ezekhez a dolgokhoz. Az akadálya a hallásnak és látásnak, ha logikázunk, nyugtalanok vagyunk és félszemmel a világ felé kacsingatunk, ha nincs arra becsukva a szemünk. Így nehezen látjuk meg az eljövendő dolgokat. Ha azonban megtesszük ezeket: megpihenünk és bízunk Benne ekképpen, érzékelni fogjuk Őt. Ha érzékeljük Őt, meg is halljuk! Ő beszél hozzánk! Megszilárdít bennünket és elmondja nekünk, hogy kifejezetten mit akar tőlünk és hogy kik vagyunk. Akkor majd mi is úgy ébredünk fel, hogy azt mondjuk: „Az Úr itt volt és még csak nem is tudtam…” Hadd imádkozzam most érted.

Uram arra kérlek, hogy hozz megnyugvást. Imádkozom ezért a megpihenésért. Uram arra kérlek, hogy minden nézőnk kezdje el jobban mint valaha azt, hogy átadja logikáját, elmebeli megértését Neked. Hogy bízzanak benned azáltal, hogy a logikát leteszik, és hogy szó szerint zöld mezőkre tudd őket terelgetni, hogy megpihenjenek Benned és aközben becsukják a szemüket mindarra, amit mindenki más csinál és minden másra, ami történik. Hogy a szemük kipattanjon és megnyíljon mindarra, amit Te cselekszel és mindenek fölött meglássanak Téged! Hadd halljuk meg a hangod és kapjuk meg mindazt, amire szükségünk van ahhoz, hogy mindazokká válhassunk, amit számunkra tartogatsz. És most is hadd nyissuk ki úgy a szemünket, hogy azt mondjuk: „Az Úr itt van és még csak nem is tudtam…” Isten áldjon benneteket!